นายกรัฐมนตรี ยืนยัน คลายล็อกทางการเมืองเพียงพอแล้ว และยังไม่ประกาศจุดยืนทางการเมือง
พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ หรือ คสช. ชี้แจงว่าขณะนี้ยังไม่สามารถปลดล็อกให้พรรคการเมืองทำกิจกรรมได้ แต่ได้รับฟังข้อสังเกตจากทุกฝ่าย จึงมีคำสั่งคลายล็อกที่สอดคล้องกับพระราชบัญญัติประกอบรัฐธรรมนูญว่าด้วยการเลือกตั้ง ส.ส. ในช่วง 90 วัน ก่อนที่จะมีผลบังคับใช้ ซึ่งการคลายล็อกทางการเมืองถือว่าเพียงพอแล้วที่จะให้พรรคการเมืองทำกิจกรรมได้ ดังนั้นช่วงนี้ขอให้บ้านเมืองสงบ อย่าให้การเมืองเข้ามาทำความวุ่นวาย ส่วนการปลดล็อกน่าจะมีขึ้นในช่วงเดือนธันวาคม เพื่อให้มีการหาเสียง แต่ยังไม่ขอระบุเวลาที่ชัดเจน เพราะอยู่ระหว่างการพิจารณาอย่างถี่ถ้วน ขณะเดียวกันยังไม่มีกำหนดพบกับนักการเมือง โดยจะพิจารณาอีกครั้งยังพร้อมกันนี้ไม่ขอประกาศจุดยืนทางการเมืองของตนเองในขณะนี้ หลังจากที่ก่อนหน้านี้เคยระบุว่าจะประกาศในเดือนกันยายน

     นายกรัฐมนตรี ยังกล่าวถึงการแก้ปัญหาการประมงผิดกฎหมาย ว่า กำลังพิจารณากฎหมายใหม่ที่ออกมา ว่าจะทำให้เกิดผลกระทบใดมากเกินความจำเป็นหรือไม่ ดังนั้นขออย่าเพิ่งออกมาประท้วง และอย่าให้การเมืองมาทำให้เกิดความวุ่นวาย. โดยยืนยันรัฐบาลจะดูแลให้ดีที่สุด